Snart kan du køre Polestar 5 uden at forlade sofaen

Drømmer du om at sætte dig bag rattet i Polestar 5, men mangler et par millioner på kontoen? Så har du snart chancen – i virtuel form. Den svensk-kinesiske elbilproducent har netop annonceret, at deres nye flagskibsmodel bliver tilgængelig i Gran Turismo 7 på PlayStation 4 og 5 allerede i december.

Bilen, der i virkeligheden først lander på vejene i 2026, bliver en gratis tilføjelse til spillet via en opdatering. Og det er ikke bare en overfladisk gengivelse: Polestar og spiludvikleren Polyphony Digital har givet hinanden fuld adgang til både testbaner og udviklingsdata for at skabe en digital version, der kører og føles som den ægte vare.

“Vi har arbejdet ekstremt tæt sammen for at få bilens køreegenskaber til at matche virkeligheden,” fortæller Polestars chef for køredynamik, Joakim Rydholm. “Resultatet er, at du får samme oplevelse bag rattet – uanset om du sidder i en simulator eller i den virkelige Polestar 5.”

Også Gran Turismo-skaber Kazunori Yamauchi er begejstret for samarbejdet:

“Polestar imponerer med deres rene, teknologiske design. Det har været en fornøjelse at bringe Polestar 5 til Gran Turismo-universet.”

Samarbejdet bliver ikke en enlig svale. Polestar og Sony fortsætter partnerskabet i de kommende år med flere digitale events og fælles projekter. Første skud på banen bliver en særlig Polestar Time Trial-konkurrence i Gran Turismo 7, hvor spillere fra hele verden kan kæmpe om en tur til verdensfinalen i Japan.

Samtidig lancerer Polestar en mini-dokumentar på YouTube, der viser, hvordan den virkelige og den digitale Polestar 5 blev skabt side om side.

FAKTA: POLSTAR 5 I GRAN TURISMO 7

Gratis opdatering i december 2025.

Tilgængelig på PlayStation 4 og 5.

Indeholder officiel Polestar Time Trial-konkurrence.

Vinderen får en rejse til GT World Series-finalen i Japan.

Snart kan du køre Polestar 5 uden at forlade sofaen