Polestar sætter turbo på Polestar 7

Der er sket et kursskifte hos Polestar. Mens mange har set frem til den åbne og potente Polestar 6, har ledelsen trykket speederen i bund på et helt andet projekt: Polestar 7 – en kompakt, elektrisk premium-SUV skræddersyet til europæerne.

”Europa er uden tvivl vores vigtigste og hurtigst voksende marked,” lyder det ærligt fra Polestars topchef Michael Lohscheller, som i et interview med Automotive News Europe bekræfter, at strategien nu ændres: SUV’en skal ud først. Roadsteren må vente.

Polestar 7 får et batteri på 90 kWh og bygger på en moderne 900-voltsarkitektur. Produktionen kommer til at foregå i Slovakiet, og Polestar lægger ikke skjul på, at modellen er tænkt ”i Europa, til Europa.” Målet er klart: At ramme det lukrative SUV-segment, hvor konkurrencen er benhård – men gevinsten til gengæld enorm.

Polestar 6.

”Jeg elsker Polestar 6, men måtte omprioritere. Det handler om volumen og indtjening,” siger Lohscheller. Den oprindelige plan var, at roadsteren skulle lande i 2026 – men den plan er nu sat på pause.

Men først … Polestar 5

Før Polestar 7 kommer på vejene, får vi dog først Polestar 5 at se – en firedørs GT-model med luksus i overflod og en forventet pris på over 125.000 dollars. Den får en motor med 884 hestekræfter og et batteri på 112 kWh, og skal bygges i Kina med produktionsstart inden udgangen af 2025.

Polestar 5 bliver meget lig Polestar Precept, som ses her.

Polestar 6, som ellers skulle følge kort efter, bliver dermed skubbet længere ud i fremtiden. Det er ikke nogen lille drøm, der udskydes: Roadsteren var lovet med samme vilde motorkraft som 5’eren og en rækkevidde på op til 650 kilometer – men den får altså lov at vente i kulissen, mens SUV’en tager rampelyset.

Som et sidste lille scoop afslører Lohscheller også, at en efterfølger til den populære Polestar 2 er i støbeskeen. Men hvornår den lander, vil han ikke ud med.

Indtil videre er kursen dog sat: Det er SUV’er, der skal sælge – og Polestar 7 er nu helt i front.

Polestar sætter turbo på Polestar 7